次韵順上人登壽寧閣
作者：釋道潜
朝代：宋

paragraphs: 昔過廣陵日，茲樓亦盤桓。
飛甍切星斗，鴻鵠爭危欄。
怳若隨扶摇，九萬直上摶。
下視古帝基，蕭條空湠漫。
當時競豪華，人物鏤綺紈。
孰謂千載後，故宮半耕殘。
城西舊輦道，繚繞猶屈盤。
咫尺見螢苑，枯桑生晝寒。
閻閭豈復隘，狐兔穴已寬。
楚楚但喬木，萋萋無寸山。
苟非壯士懷，往往不忍看。
青旗催畫角，回首送飛翰。